**Veljo Tormis
2 laulu Ernst Enno sõnadele**Tekst Ernst Enno

**„Noore suve muinasjutt“**

Kuskil küla taga vainul,

pillihelin, pidujutt;

kõmin metsas, kaja kaugel,

noore suve muinasjutt.

Ja nad laulvad vallatades—

„Oh sa pühajärveke …“

Käsi kätt nii pigistades—

„Armas oled minule …“

Valgel ööl on tuhat armu,

tuhat kokku, mõistmata,

öö ja õnn ei kesta kaua—

tõtta õnne otsima.

Ja nad laulvad vallatades,

laulvad kütked südame—

oh sa pühajärvekene,

armas oled minule …

**„Kuulmata kuskil kumiseb kodu“**

Kuulmata kuskil kumiseb kodu,

enese taga, sügaval sees,

tähtede säras kurgede rodu,

lõunasse lendab kõrgel ees.

Kus on su hommik, kus on su lõuna,

sügaval ise, kitsas on maa,

igatsus kuskil, igatsus sinna,

kutse sind valdab, kuhu ei sa.

Kuulmata kuskil kumiseb kodu,

enese taga, sügaval sees,

tule, oh tule! Luikede rodu,

mustavalt merelt, meelitab ees.

Kostavad kured: magada vaja.

Vastavad aulid: siin on hää.

Lainetes sulin, ees nagu taga,

igatsus lasub, raske on pää.

Kuulmata kuskil kumiseb kodu,

enese taga, sügaval sees,

Mustaval merel, luikede rodu:

Tule, oh tule! Hüüab kõik ees.

**Ülo Krigul
„Aga vaata aina üles“**

6. osa „Kui vanasti räägiti tuulest....”

Tekst Uku Masing

Kui vanasti räägiti tuulest, siis kõneldi vaimust. Sest ei olnud vahet hinge vahel ega tuule vahel, ei vaimu ega maru vahel, kes jookseb oma otsatut rada. Aga keegi ei teadnud selgesti, kelle hing oli tuul ja kelle hingetõmbed viskasid lendama maru. Mõni mõtles, et tuul pole muud kui igavesele maale minevate surnute eluõhk, ja teised arvasid, et maa elab just niisama nagu ta lapsed ja hingab sedaviisi nagu nemad. Ja oli neidki kuu all, kes arvasid, et Jumal hingab tuult. Ja seda, et tema hingeõhk jookseb maruna üle lageda maa. Ja nemad arvasid, et kui tuul läheb inimese sisse, siis tema hakkab tegema vägevaid, Jumala meelepäraseid tegusid. Sest Jumala vägi oli tuules ja jääb marru igavesest ajast igavesti. Aga keegi ei tea, kus on ta kodu, ja tema sünnipaigal ei ole nime. Ja kuhu ta läheb, seda võib ainult küsida, kuid vastata ei mõista sellele keegi nüüd ega kunagi mitte. /.../

**Evelin Seppar
„Seesama meri“**

Tekst Jaan Kaplinski

Seesama

meri

meis

kõigis

punane

pime

soe

kõigi

kaarte tuulte

tuksumine

südamepurjedes

vahujoom

läbi

valge

avaruse

mõlalt

pudenev

küsimus

veeremas

lainepinnale

tagasi

hirm

pimeduse

taga

kas seesama

meri

ootamas

merd

**Cyrillus Kreek „Undsel ilmal lätsi ma“**Tekst: rahvaluule

Undsel ilmal lätsi ma vällä,

kõnma käümä vällä pääl,

Mis ma näie, kuuli sääl, näie, kuuli olevat?

Pruuti vara hommikul,

naarden ta mul vastu tulli.

Terviti ma hommikust,

Tervitan mul kätt ta anni:

„Tere, süäamesõbrake!“.

Undsel ilmal lätsi ma vällä,

kõnma käümä vällä pääl,

Mis ma näie, kuuli sääl, näie, kuuli olevat?

Undsel ilmal udsu all me,

Tõinetõist sääl kätte saime.

**Tõnu Kõrvits „Linnuteelaev“**

Tekst: Doris Kareva

Kerge on laev, mis kannab läbi une laguunide

Su mõtet ja meeleheidet, mis maailma ära ei mahu

Pilk kerge ja kindel ta libiseb täispurjes all Linnutee tähtede,

tähtede all. Linnuteelaev.

Vahel kõrgete alasti kaljude ja läbi murdlainete vahu,

Ümber neemede, läbi lummuslike laguunide ja õitsva korallirahu.

Kerge on laev, mis kihutab su veres iha ja kujutlust.
Kerge on laev, mis kannab läbi une laguunide su meeleheidet

ta libiseb täispurjes all Linnutee tähtede,

tähtede all ja kiirgavat jõudu ja rahu.

**Raimo Kangro „Vesised kaanonid“**

Tekst: Leelo Tungal

**„Kaani kaanon“**

Järve mudas väike kaan on,

Sellel kaanil on üks kaanon:

Ma ei karda tormist merd

Mul on kangelase verd.

La lalla lalla la hoi!

Vaat nii, vaat nii, vaat nii!

**„Lohutus“**

Vee all on meduus,

tal on läbipaistev pluus,

tal on läbipaistev ka pluus,

kuid hambaid pole üldse temal suus.

Oo, meduus!

**„Ujuma“**

Ujuvad hiired, ujuvad ussid,

ujuvad koerad, kassid ja sussid.

Mina võin ujuda külili, selili,

kuid mitte kunagi kirvest.

Sulla sulla sulla sulla sull põmm!

**„Õnnetus“**

Oh, mammi papi!

Kala upub, kala upub!

Näe, pea on tal vee all

juba vaevalt paistab

siplev saba mull mull mull!

Appi appi appi appi

mulla mulla mulla mulla

mull mull mull mull

**„Sägavana“**

Väga vana sägavana.

Põhjas lesib ägavana:

Oleks mul, oleks mul

toidupala nina ees,

tunneks end ma

kui kala vees.

Öelge, kus peidaks,

öelge, kus peidaks end

priske uss uss uss uss?

Väga vana sägavana,

vana säga, vana säga!

**Veljo Tormis „Sügismaastikud“**

Tekst: Viivi Luik

**„On hilissuvi“**

Ja lõhnab angervaks ja tulilill

ja ohakas.

On hilissuvi, on hilissuvi

ja pihlapuus on marjakobar

ja männikus on kanarbik.

Ja seda suve ei tule enam

ei tule enam seda suve.

**„Üle taeva jooksevad pilved“**

Üle taeva jooksevad pilved.

Üle taeva jooksevad

vihmajärgse hommiku lillad pilved.

See on järvelt lõõtsuv tuul.

See on kartulivagude muld,

millest su käed külmetavad.

Üle taeva jooksevad pilved.

Üle taeva jooksevad

vihmajärgse hommiku lillad pilved.

Millest su käed külmetavad…

**„Kahvatu valgus“**

Kahvatu valgus sügismaastike kohal.

Valgeid tutte ohakad külvavad tuulde.

Kahvatu valgus…

All ribadeks rebitud taeva

pikad ja porised teed.

„Valusalt punased lehed“

Valusalt punased lehed

poriseks sõtkutud teel.

Imetlen neid ja tallan

valusalt punasel teel.

**„Tuul kõnnumaa kohal“**

Tuul koolnukollase kõnnumaa kohal.

Teekäänul kõhinal naeris

paar surnud puud.

**„Külm sügisöö“**

Külm sügisöö.

Kuu kummaline münt läigatas merre.

**„Kanarbik“**

Kurb lilla kanarbik meeletult lõõskab,

päikese viimane virvendus silmis.

Muidu kõik on kui ikka,

need samad on nurmed,

need samad on teed,

ainult nende peal põleb

maailma suurune leek.